SK Úradný vestník Európskej únie C 6/9

SPRÁVA

o overení ročnej účtovnej závierky spoločného podniku Čisté nebo za rozpočtový rok 2011 spolu s odpoveďami spoločného podniku

2013/C 6/02

ÚVOD

1. Spoločný podnik Čisté nebo so sídlom v Bruseli bol zriadený v decembri 2007 (1) na obdobie desiatich rokov.

2. Cieľom spoločného podniku Čisté nebo je urýchliť vývoj, validáciu a demonštráciu čistých technológií pre leteckú dopravu v EÚ s cieľom uviesť ich čo najskôr do praxe (2). Výskumné činnosti, ktoré spoločný podnik Čisté nebo koordinuje, sú rozdelené do šiestich technologických oblastí alebo „integrovaných technologických demonštrátorov“ (ITD).

3. Zakladajúcimi členmi spoločného podniku Čisté nebo sú Európska únia zastúpená Komisiou a odvetvoví partneri ako vedúce subjekty ITD a členovia pridružení k jednotlivým ITD.

4. Maximálna výška príspevku EÚ pre spoločný podnik Čisté nebo na pokrytie prevádzkových nákladov a výskumných činností je 800 mil. EUR, ktoré sa uhradia z rozpočtu siedmeho rámcového programu (3). Ostatní členovia spoločného podniku prispejú zdrojmi, ktoré sa minimálne rovnajú príspevku EÚ, vrátane nepeňažných príspevkov.

5. Spoločný podnik začal samostatne pracovať 16. novembra 2009.

INFORMÁCIE NA PODPORU VYHLÁSENIA O VIEROHODNOSTI

6. Audítorský prístup Dvora audítorov zahŕňa audítorské analytické postupy, testovanie transakcií na úrovni spoločného podniku a hodnotenie kľúčových kontrol systémov dohľadu a kontroly. Dopĺňajú ich dôkazy získané prácou iných audítorov (ak sú dostupné) a analýza vyhlásení vedenia.

VYHLÁSENIE O VIEROHODNOSTI

7. Podľa ustanovení článku 287 ods. 1 Zmluvy o fungovaní Európskej únie Dvor audítorov preskúmal ročnú účtovnú závierku (4) spoločného podniku Čisté nebo, ktorá pozostáva z „finančných výkazov“ (5) a zo „správy o plnení rozpočtu“ (6) za rozpočtový rok končiaci sa k 31. decembru 2011, a zákonnosť a správnosť príslušných transakcií.

8. Toto vyhlásenie o vierohodnosti je určené Európskemu parlamentu a Rade podľa článku 185 ods. 2 nariadenia Rady (ES, Euratom) č. 1605/2002 (7).

Zodpovednosť vedenia

9. Riaditeľ ako povoľujúci úradník plní príjmy a výdavky rozpočtu v súlade s nariadením o rozpočtových pravidlách spoločného podniku na svoju vlastnú zodpovednosť a v medziach schválených rozpočtových prostriedkov (8). Riaditeľ je zodpovedný za zavedenie (9) organizačnej štruktúry a interných systémov a postupov riadenia a kontroly potrebných na zostavenie konečnej účtovnej závierky (10), ktorá neobsahuje významné nesprávnosti v dôsledku podvodu alebo chyby, a za zabezpečenie zákonnosti a správnosti príslušných transakcií.

Zodpovednosť audítora

10. Zodpovednosťou Dvora audítorov je na základe auditu predložiť vyhlásenie o vierohodnosti týkajúce sa spoľahlivosti ročnej účtovnej závierky spoločného podniku, ako aj zákonnosti a správnosti príslušných transakcií.

11. Dvor audítorov vykonal audit v súlade s medzinárodnými audítorskými štandardmi a etickými kódexmi IFAC a ISSAI (11). Podľa týchto štandardov má Dvor audítorov dodržiavať etické a odborné požiadavky, naplánovať a vykonať audit tak, aby získal primeranú istotu, že účtovná závierka neobsahuje významné nesprávnosti a že príslušné transakcie sú zákonné a správne.

12. Dvor audítorov pri audite postupuje tak, aby získal audítorské dôkazy o sumách a údajoch v účtovnej závierke, ako aj o zákonnosti a správnosti príslušných transakcií. Zvolené postupy závisia od úsudku Dvora audítorov vrátane posúdenia rizika významných nesprávností v účtovnej závierke alebo nezákonných či nesprávnych transakcií v dôsledku podvodu alebo chyby. Pri posudzovaní tohto rizika sa zohľadňujú vnútorné kontroly, ktoré sú relevantné pre zostavenie a vykazovanie účtovnej závierky v účtovnej jednotke, aby sa mohli navrhnúť audítorské postupy vhodné za daných okolností. Audit Dvora audítorov ďalej obsahuje hodnotenie vhodnosti uplatnených účtovných postupov a primeranosti účtovných odhadov vedenia, ako aj hodnotenie predloženia účtovnej závierky ako celku.

13. Dvor audítorov zastáva názor, že získal dostatočné a primerané audítorské dôkazy pre svoje stanoviská.

Stanovisko k spoľahlivosti účtovnej závierky

14. Dvor audítorov zastáva názor, že ročná účtovná závierka spoločného podniku vyjadruje verne vo všetkých významných hľadiskách jeho finančnú situáciu k 31. decembru 2011 a výsledky transakcií a tok hotovosti za príslušný rozpočtový rok v súlade s ustanoveniami jeho finančných pravidiel.

Základ pre výrok s výhradou k zákonnosti a správnosti príslušných transakcií

15. Spoločný podnik prijal stratégiu následných auditov rozhodnutím správnej rady zo 17. decembra 2010. Stratégia následných auditov je kľúčovou kontrolou na posúdenie zákonnosti a správnosti príslušných transakcií (12). Následné audity vykonané do septembra 2012 sa týkali sumy 44,3 mil. EUR [18,8 % všetkých žiadostí o preplatenie nákladov, ktoré spoločný podnik dostal v rokoch 2008, 2009 a 2010 (13)]. Chybovosť, ku ktorej sa na základe týchto následných auditov dospelo, predstavuje 6,16 % (14).

Výrok s výhradou k zákonnosti a správnosti príslušných transakcií

16. Dvor audítorov zastáva názor, že okrem záležitostí opísaných v bode 15 sú príslušné transakcie súvisiace s ročnou účtovnou závierkou spoločného podniku zostavenou k 31. decembru 2011 vo všetkých významných hľadiskách zákonné a správne.

17. Pripomienky uvedené v bodoch 18 až 32 nemajú vplyv na stanoviská Dvora audítorov.

PRIPOMIENKY K ROZPOČTOVÉMU A FINANČNÉMU HOSPODÁRENIU

Plnenie rozpočtu

18. Konečný opravný rozpočet na rok 2011 (15) zahŕňal viazané rozpočtové prostriedky vo výške 175 mil. EUR a platobné rozpočtové prostriedky vo výške 159,8 mil. EUR. Miera čerpania pri viazaných rozpočtových prostriedkoch dosiahla 94 % a pri platobných rozpočtových prostriedkoch 64 %. Uvedená miera pri platobných rozpočtových prostriedkoch odráža oneskorenie realizácie činností spoločného podniku. Medzi uverejnením výziev na predloženie návrhov a podpisom dohôd o grante sa vyskytujú značné omeškania (16). Nízka miera plnenia rozpočtu sa odzrkadľuje aj na zostatku hotovosti, ktorý na konci roka predstavoval 51 mil. EUR (32 % disponibilných platobných rozpočtových prostriedkov v roku 2011) (17).

19. Spoločný podnik preniesol platobné rozpočtové prostriedky vo výške 68 mil. EUR do roku 2012 bez príslušného rozhodnutia správnej rady, čo je v rozpore s jeho nariadením o finančných pravidlách (18).

Predkladanie účtovnej závierky

20. Predkladanie žiadostí o preplatenie nákladov spoločnému podniku v rámci dohôd o grante podpísaných s členmi za rok 2011 sa značne oneskorilo. V dôsledku tohto omeškania nemohlo byť dokončené schvaľovanie veľkého počtu žiadostí na účely konečnej účtovnej závierky za rok 2011. Správna rada neschválila včas súvisiace nepeňažné príspevky (52 mil. EUR), ktoré v dôsledku toho nemohli byť zapísané do čistých aktív a museli byť zaznamenané v záväzkoch („príspevky, ktoré sa majú schváliť“). Spoločný podnik preto vykázal záporné čisté aktíva vo výške 18,5 mil. EUR. V konečnej účtovnej závierke sa primeraným spôsobom zobrazuje tento prechodný stav, z ktorého pre spoločný podnik nevyplýva žiadne riziko pre solventnosť.

PRIPOMIENKY KU KĽÚČOVÝM KONTROLÁM SYSTÉMOV DOHĽADU A KONTROLY SPOLOČNÉHO PODNIKU

21. Napriek pokroku uskutočnenému v roku 2011 spoločný podnik ešte v plnej miere nezaviedol spoľahlivý systém vnútornej kontroly a finančný informačný systém. Dodatočná práca je potrebná najmä v súvislosti s postupmi predbežných kontrol uplatňovanými pri validácii žiadostí o preplatenie nákladov.

22. V roku 2011 spoločný podnik ešte nezaviedol nový nástroj (19) na riadenie údajov týkajúcich sa žiadostí o preplatenie nákladov predložených členmi a príjemcami.

23. Dvor audítorov preskúmal postupy predbežných kontrol uplatnené pri žiadostiach o preplatenie nákladov predložených v rámci troch dohôd o grante s členmi spoločného podniku Čisté nebo (20). Zistil tieto nedostatky: — kontrolné zoznamy používané pri predbežných kontrolách žiadostí o preplatenie nákladov neboli vždy úplné (21), — v jednom prípade audítorské osvedčenie priložené k žiadosti spoločníka o preplatenie nákladov zahŕňalo výnimky, ktoré mali vplyv na náklady na zamestnancov a zadávanie subdodávok. Tieto výnimky však neviedli k úpravám žiadosti o preplatenie nákladov, — neexistuje dôkaz, že prevádzkoví zamestnanci overujú aj finančné aspekty plnenia zmlúv, ako sa to vyžaduje v príručke k finančným postupom (22), — v prípade minimálne troch transakcií spadali funkcie úradníka pre finančné overovanie a povoľujúceho úradníka do zodpovednosti vedúceho administratívy, čo je v rozpore s ustanoveniami príručky k finančným postupom a so zásadou oddelenia úloh.

24. Účtovník v marci 2012 ukončil validáciu príslušných podnikových procesov, ako sa to požaduje v nariadení o rozpočtových pravidlách spoločného podniku (23). Účtovník v správe o validácii predložil niekoľko odporúčaní, ktoré sa konkrétne týkali potreby zlepšiť systém validácie žiadostí o preplatenie nákladov a zaviesť nástroj na riadne vykazovanie rozpočtových a účtovných záležitostí vedeniu.

ĎALŠIE PRIPOMIENKY

Útvar vnútorného auditu a oddelenie vnútorného auditu Komisie

25. V roku 2011 musel vnútorný audítor v dôsledku obmedzených zdrojov v organizácii pracovať na základných procesoch spoločného podniku vrátane vypracovania účtovnej závierky za rok 2010 a 2011 a validácie žiadostí o preplatenie nákladov predložených členmi.

26. Oddelenie vnútorného auditu Komisie vykonalo v roku 2011 hodnotenie rizika. Na základe výsledkov hodnotenia rizika bol správnej rade predložený strategický plán auditov na obdobie 2012 – 2014, ktorý správna rada prijala 14. decembra 2011.

27. Správna rada schválila poslanie oddelenia vnútorného auditu Komisie 31. marca 2011. Avšak nariadenie o rozpočtových pravidlách spoločného podniku zatiaľ nebolo zmenené a doplnené tak, aby doň boli zahrnuté ustanovenia rámcového nariadenia (24) týkajúce sa právomocí vnútorného audítora Komisie.

Úhrady príspevkov členov

28. Postup vydávania príkazov na vymáhanie týkajúci sa prevádzkových nákladov spoločného podniku nebol správne uplatnený. K žiadosti o uhradenie príspevkov za rok 2011 adresovanej členom nebola pripojená prognóza toku hotovosti, ako sa požaduje v dohode o financovaní.

Kontrola prijatia následných opatrení k predchádzajúcim pripomienkam

29. Na konci roku 2011 spoločný podnik ešte neukončil vnútorné postupy, ktoré sa majú použiť pri dohľade nad uplatňovaním ustanovení o ochrane, využívaní a šírení výsledkov výskumu (25).

30. Dvor audítorov vo svojom stanovisku k rozpočtovým pravidlám spoločného podniku z roku 2011 identifikoval niekoľko oblastí, ktoré je potrebné upraviť (26). Rozpočtové pravidlá neboli zmenené a doplnené tak, aby zohľadňovali záležitosti vznesené v stanovisku Dvora audítorov.

31. Spoločný podnik vypracoval v priebehu roku 2011 plán kontinuity činnosti a dosiahol pokrok vo formálnom zavedení zásad bezpečnosti IT. V roku 2011 sa definovali základné prvky (27) plánu obnovy po havárii, no na jeho finalizáciu a schválenie je potrebné vykonať ešte dodatočnú prácu.

32. Hostiteľská dohoda (28) medzi spoločným podnikom a belgickými orgánmi týkajúca sa kancelárskych priestorov, výsad a imunít a inej podpory bola podpísaná 2. februára 2012.

Túto správu prijala komora IV, ktorej predsedá Louis GALEA, člen Dvor audítorov, v Luxemburgu na svojom zasadnutí 13. novembra 2012. Za Dvor audítorov Vítor Manuel da SILVA CALDEIRA predseda

(1) Nariadenie Rady (ES) č. 71/2008 z 20. decembra 2007, ktorým sa zakladá spoločný podnik Čisté nebo (Ú. v. EÚ L 30, 4.2.2008, s. 1).

(2) V prílohe sú na informačné účely zhrnuté právomoci, činnosti a disponibilné zdroje spoločného podniku.

(3) Siedmy rámcový program prijatý na základe rozhodnutia Európskeho parlamentu a Rady č. 1982/2006/ES (Ú. v. EÚ L 412, 30.12.2006, s. 1) zastrešuje všetky iniciatívy EÚ súvisiace s výskumom a zohráva dôležitú úlohu pri plnení cieľov v oblasti rastu, konkurencieschopnosti a zamestnanosti. Predstavuje tiež hlavný pilier Európskeho výskumného priestoru.

(4) Dvor audítorov prijal predbežnú ročnú účtovnú závierku dňa 1. marca 2012. Súčasťou tejto účtovnej závierky je správa o rozpočtovom a finančnom hospodárení za daný rok, ktorá okrem iného obsahuje informácie o miere čerpania rozpočtových prostriedkov.

(5) Finančné výkazy obsahujú súvahu a výkaz hospodárskeho výsledku, tabuľku toku hotovosti, výkaz kapitálových zmien a prílohu k finančným výkazom, ktorá zahŕňa prehľad hlavných účtovných postupov a ďalšie vysvetľujúce poznámky.

(6) Správa o plnení rozpočtu pozostáva z výkazu o výsledku rozpočtového hospodárenia a prílohy k nemu.

(7) Ú. v. ES L 248, 16.9.2002, s. 1.

(8) Článok 33 nariadenia Komisie (ES, Euratom) č. 2343/2002 (Ú. v. ES L 357, 31.12.2002, s. 72).

(9) Článok 38 nariadenia (ES, Euratom) č. 2343/2002.

(10) Pravidlá týkajúce sa vykazovania účtov a účtovníctva orgánov EÚ sú stanovené v kapitole 1 a 2 hlavy VII nariadenia (ES, Euratom) č. 2343/2002 naposledy zmeneného a doplneného nariadením (ES, Euratom) č. 652/2008 (Ú. v. EÚ L 181, 10.7.2008, s. 23) a sú súčasťou nariadenia o rozpočtových pravidlách spoločného podniku.

(11) Medzinárodná federácia účtovníkov (IFAC) a Medzinárodné štandardy najvyšších kontrolných inštitúcií (ISSAI).

(12) V článku 12 ods. 4 nariadenia, ktorým sa zakladá spoločný podnik, sa stanovuje, že „spoločný podnik Čisté nebo vykonáva kontroly na mieste a finančné audity u príjemcov verejných finančných prostriedkov spoločného podniku Čisté nebo“. Prostredníctvom následných auditov možno odhaliť neoprávnené výdavky deklarované príjemcami, ktoré sú potom predmetom postupov spätného získavania.

(13) Žiadosti za rok 2010 boli uhradené v priebehu roka 2011.

(14) Chybovosť sa vypočítava ako priemer nadhodnotení zistených v rôznych žiadostiach o preplatenie nákladov vážený ich výškou.

(15) Prijatý správnou radou 14. decembra 2011.

(16) Priemerný čas od uverejnenia výzvy na predloženie návrhov do podpisu dohody o grante spoločného podniku bol 418 dní pri výzvach začatých v roku 2010 a 291 dní pri výzvach začatých v roku 2011.

(17) Zostatok hotovosti ku koncu roka 2010 dosiahol 53 mil. EUR (41 % disponibilných platobných rozpočtových prostriedkov v roku 2010).

(18) V článku 10 ods. 1 nariadenia o rozpočtových pravidlách spoločného podniku sa stanovuje, že „… rozpočtové prostriedky, ktoré sa nepoužili na konci toho rozpočtového roku, pre ktorý boli zahrnuté do rozpočtu, prepadnú. Na základe potrieb spoločného podniku sa zrušené rozpočtové prostriedky zapíšu do odhadu príjmov a výdavkov na nasledujúce tri rozpočtové roky v súlade s článkom 27. Môžu sa však preniesť iba do nasledujúceho rozpočtového roka na základe rozhodnutia, ktoré prijme správna rada najneskôr 15. februára…“

(19) Spoločný podnik vytvára nový nástroj na riadenie údajov týkajúcich sa členov.

(20) Každá žiadosť člena spoločného podniku Čisté nebo zahŕňala v priemere 30 žiadostí spoločníkov o preplatenie nákladov.

(21) Kľúčové prvky, napríklad podpis prevádzkového zamestnanca zodpovedného za overovanie a preskúmanie úplnosti prevádzkového kontrolného zoznamu úradníkom pre finančné overovanie, neboli vždy zdokumentované.

(22) V príručke k finančným postupom spoločného podniku sa stanovuje, že úlohy úradníka pre prevádzkové a finančné overovanie a povoľujúceho úradníka sú oddelené v rámci riadenia prevádzkových výdavkov a:

— „zamestnanec pre prevádzkové overovanie overuje, či sú prevádzkové aspekty (technické a finančné) záznamu v súlade so schválenými parametrami,

— úradník pre overovanie (vedúci administratívy) overuje súlad prevádzkových aspektov s platnými pravidlami a celkovú správnosť operácie,

— výkonný riaditeľ vykonáva celkovú finančnú a prevádzkovú kontrolu celého záznamu“.

(23) V článku 43 nariadenia o rozpočtových pravidlách spoločného podniku sa stanovuje, že účtovník zodpovedá za „ustanovenie a validáciu platnosti systémov účtovníctva a podľa potreby validáciu platnosti systémov poskytovania alebo zdôvodňovania informácií o účtovníctve“.

(24) Nariadenie (ES, Euratom) č. 2343/2002.

(25) Bod 23 správy Dvora audítorov o ročnej účtovnej závierke spoločného podniku Čisté nebo za rok 2010 (Ú. v. EÚ C 368, 16.12.2011, s. 8).

(26) Stanovisko Dvora audítorov č. 2/2011 k rozpočtovým pravidlám spoločného podniku Čisté nebo (http://eca.europa.eu).

(27) a) finančné obvody v prípade havárie; b) postup zálohovania na zabezpečenie databáz pravidelným a častým zálohovaním a uchovávaním na externom mieste; c) počiatočná dohoda na využívanie inštalácií EK na prístup k finančným systémom (ABAC, SAP) a internetu.

(28) Bod 25 správy Dvora audítorov o ročnej účtovnej závierke spoločného podniku Čisté nebo za rok 2010.

PRÍLOHA Spoločný podnik Čisté nebo (Brusel) Právomoci a činnosti Oblasti právomocí Únie vyplývajúce zo ZFEÚ (výňatky z článkov 187 a 188 Zmluvy o fungovaní Európskej únie) V rozhodnutí Európskeho parlamentu a Rady č. 1982/2006/ES z 18. decembra 2006 o siedmom rámcovom programe sa ustanovuje príspevok Spoločenstva na založenie dlhodobých verejno-súkromných partnerstiev vo forme spoločných technologických iniciatív, ktoré by mohli byť realizované prostredníctvom spoločných podnikov v zmysle článku 187 Zmluvy o fungovaní Európskej únie. Nariadenie Rady (ES) č. 71/2008 z 20. decembra 2007, ktorým sa zakladá spoločný podnik Čisté nebo (Ú. v. EÚ L 30, 4.2.2008, s. 1) Právomoci spoločného podniku [nariadenie Rady (ES) č. 71/2008] Ciele — spoločný podnik Čisté nebo prispieva k plneniu siedmeho rámcového programu, a najmä témy 7 osobitného programu Spolupráca, ktorou je doprava (vrátane aeronautiky), — urýchlenie vývoja, validácie a demonštrácie čistých technológií pre leteckú dopravu v EÚ s cieľom uviesť ich čo najskôr do praxe, — zabezpečenie jednotnej realizácie európskeho výskumného úsilia zameraného na environmentálne zlepšenia v oblasti leteckej dopravy, — vytvorenie radikálne inovačného systému leteckej dopravy založeného na integrácii vyspelých technológií a demonštrátorov (ITD) v skutočnej veľkosti s cieľom znížiť environmentálny vplyv leteckej dopravy prostredníctvom výrazného zníženia hluku a plynových emisií a zlepšenia palivovej hospodárnosti lietadla, — urýchlenie tvorby nových znalostí, inovácie a využitia výskumu vo vhodnom operačnom prostredí na dôkaz zahrnutých technológií a plne integrovaného systému systémov, čo povedie k posilneniu priemyselnej konkurencieschopnosti. Správa — Správnym orgánom spoločného podniku je správna rada. Výkonný tím je pod vedením výkonného riaditeľa. Priemysel je zastúpený rôznymi spôsobmi, napríklad riadiacimi výbormi ITD a skupinou zástupcov národných štátov. Zdroje, ktoré mal spoločný podnik k dispozícii v roku 2011 Rozpočet 192 350 991 EUR Počet zamestnancov k 31. decembru 2011 24 miest v pláne pracovných miest (18 dočasných zamestnancov a 6 zmluvných zamestnancov), z toho 23 pracovných miest bolo obsadených. Tieto pracovné miesta boli pridelené na: prevádzkové činnosti: 9; administratívne úlohy: 14; zmiešané úlohy: 5 Činnosti a služby poskytnuté v roku 2011 Pozri výročnú správu spoločného podniku Čisté nebo o činnosti za rok 2011 na stránke: www.cleansky.eu. Zdroj: Údaje poskytnuté spoločným podnikom Čisté nebo.